Direcció de projecte: Parc de Recerca de la UAB
Fundació Catalana per a la Prevenció de Residus i el Consum Responsable.
Rezero, Inedit (Innovació per a la sostenibilitat), Cooperativa Falset Marzà, Infinity.
Període: setembre de 2016 – setembre de 2020
La indústria del vi és una de les més afectades pel canvi climàtic, ja que la vinya i la qualitat del vi depèn en gran mesura de les condicions atmosfèriques.
Per això s'han d'implementar noves tècniques i estratègies per reduir la seva petjada de carboni.
El projecte involucra consumidors, cellers, bars, restaurants, empreses distribuïdores, botigues i deixalleries per fer una prova pilot de la reutilització d'ampolles de vi, des del seu rentat, etiquetatge, embotellament i distribució al mercat fins a la seva recol·lecció.
El principal objectiu del projecte reWINE és demostrar la viabilitat d'un sistema sostenible de recollida, neteja i reutilització d'ampolles de vidre en el sector vitivinícola de Catalunya.
Promocionar la reutilització de les ampolles en el sector del vi per reduir la generació de residus, els gasos amb efecte hivernacle i els costos econòmics.
Localitzar, analitzar i compartir oportunitats per a la reutilització de les ampolles de vi, a través de dades experimentals que permetin assegurar la seva viabilitat tècnica, sanitària i de qualitat, i avaluar si pot ser una solució rendible per a les empreses i el medi ambient.
Identificar les oportunitats i barreres de la reutilització d'ampolles de vi, a través de dades experimentals obtingudes en una prova pilot amb la participació de tots els agents involucrats: cellers, comercialitzadors, persones consumidores i plantes de rentat.
A finals de 2018 arrenca la prova pilot del projecte a Catalunya, amb la participació de quatre cellers i més d'una seixantena d'establiments de Catalunya, i amb l'objectiu de validar un sistema de reutilització d'ampolles de vi.
Es preveia recuperar 100.000 ampolles i evitar, així, 45 tones de residus d'envasos de vidre.
La prova pilot ha de servir per demostrar la viabilitat tècnica, ambiental, social i econòmica d'un sistema sostenible de recollida, neteja i reutilització d'ampolles de vidre en el sector vitivinícola de Catalunya.
La prova, impulsada pel projecte reWINE, va involucrar quatre cellers catalans -la Cooperativa Falset Marçà, la Vinyeta, Talcomraja i Vins Pravi-, 50 restaurants i més d'una desena de comerços d'arreu del territori català.
La prova pilot es va desenvolupar durant 18 mesos, i tenia en compte tot el procés de l'ampolla, des del seu etiquetatge, embotellament, distribució al mercat i comercialització fins a la recol·lecció de les ampolles buides i el seu rentat per tornar a iniciar el cicle.
Els quatre cellers participants van distribuir als restaurants les seves ampolles amb una etiqueta que indica que són reutilitzables.
Quan es consumeixen aquestes ampolles, els restaurants les guarden i els mateixos distribuïdors dels cellers les hi recullen per logística inversa i les emmagatzemen.
A continuació, quan el volum d'ampolles recol·lectades és suficient perquè el seu transport sigui òptim i eficient econòmica i ambientalment, les ampolles buides són transportades fins a la planta de rentat.
Allà, les ampolles es netegen i es retornen als cellers perquè comencin de nou el cicle.
A més de restaurants, la prova pilot també incorpora comerços com a punts de retorn d'ampolles.
D'aquesta manera, el projecte preveu recuperar prop de 100.000 ampolles, fet que s'estima que podria evitar aproximadament 45 tones de residus d'envasos de vidre.
Durant tot el desenvolupament de la prova es preveia un seguiment dels impactes ambientals i socioeconòmics del projecte i la seva viabilitat, per tal de poder valorar quantitativament i qualitativa els beneficis que pot aportar.
Si els resultats fossin positius, l'objectiu serà implementar en un futur aquest sistema d'economia circular per reutilitzar les ampolles al sector vitivinícola de Catalunya.
Així, s'aconseguirà reduir les emissions de gasos amb efecte d'hivernacle, la generació de residus i el consum energètic.
A part d'aquests beneficis ambientals, el sistema també suposarà un estalvi econòmic per als cellers i, per tant, un factor de competitivitat.
Temàtics de medi ambient i sostenibilitat: